## La Generalitat publica les noves bases reguladores d’ajudes per a la compra de vivenda jove en municipis xicotets

*** Les ajudes estan destinades a jóvens amb rendes limitades que vullguen adquirir una vivenda en municipis de menys de 10.000 habitants
* Es concediran per concurrència competitiva i podran aconseguir fins a un 20 % del preu d’adquisició de la vivenda**

La Vicepresidència Primera i Conselleria de Servicis Socials, Igualtat i Vivenda ha aprovat les bases reguladores per a la concessió d’ajudes a la compra de vivenda destinades a jóvens en municipis xicotets de la Comunitat Valenciana.

Estes ajudes, publicades en el [Diari Oficial de la Generalitat Valenciana (DOGV)](http://dogv.gva.es/datos/2025/04/08/pdf/2025_10221_va.pdf), es concediran mitjançant concurrència competitiva i tenen com a objectiu facilitar l’accés a una vivenda en propietat per a jóvens amb dificultats econòmiques i contribuir al repte demogràfic de la recuperació de població en municipis o nuclis de població de xicoteta grandària.

El finançament d’este programa es realitzarà amb càrrec als pressupostos de la Generalitat per a 2024, prorrogats per a l’exercici 2025. Les ajudes es concediran fins a esgotar la dotació econòmica prevista per a la convocatòria.

Jóvens beneficiaris

Les persones jóvens es podran beneficiar d’una ajuda de fins a 10.800 euros per vivenda, amb el límit del 20 % del cost d’adquisició de la vivenda, sense incloure gastos i tributs inherents a l’adquisició.

A més, tindran prioritat en la concessió d’estes ajudes els sol·licitants que pertanyen als grups d’especial atenció establits en la normativa, com persones en situació de vulnerabilitat o amb necessitats específiques d’accés a la vivenda.

**Requisits i terminis**

Quant a les condicions per a accedir a estes ajudes, les persones sol·licitants hauran de complir amb els requisits establits en la normativa, entre els quals es troben, tindre menys de 35 anys, disposar d’unes rendes anuals iguals o inferiors a tres vegades l’indicador públic de renda d’efectes múltiples (IPREM) i no ser propietaris d’altra vivenda.

Altres de les condicions establides en les bases és que la vivenda adquirida haurà de destinar-se a residència habitual i permanent, a més de trobar-se en un municipi o nucli de població amb menys de 10.000 habitants. Així mateix, que el preu d’adquisició de la vivenda, sense els gastos i tributs inherents a l’adquisició, siga igual o inferior a 120.000 euros.

Respecte als terminis, per a poder acollir-se a estes ajudes, la compra de la vivenda ha d’haver-se formalitzat entre el 4 d’octubre de 2024 i la data límit establida en la convocatòria. També podran sol·licitar l’ajuda els qui hagen firmat un compromís d’adquisició dins d’este període, incloent els casos de vivenda en construcció, sempre que el contracte haja sigut elevat a escriptura pública.

**Compatibilitat amb altres ajudes**

Estes ajudes seran compatibles amb qualsevol altra subvenció atorgada per administracions públiques per al mateix fi, sempre que el total de les ajudes rebudes no supere el cost d’adquisició de la vivenda. També resulten compatibles amb les ajudes urgents de lloguer regulades en el Decret 167/2024 del Consell, destinades a pal·liar els efectes de la dana, fins que es notifique la concessió de l’ajuda per a la compra de vivenda jove.

Fecha: 08/04/2025